b'\n_START_ARTICLE_\nFolkeafstemningen p\xc3\xa5 F\xc3\xa6r\xc3\xb8erne 2012\n_START_PARAGRAPH_\nFolkeafstemningen p\xc3\xa5 F\xc3\xa6r\xc3\xb8erne 2012 var en r\xc3\xa5dgivende folkeafstemning, der tog stilling til et forslag om kommunesammenl\xc3\xa6gning. Folkeafstemningen blev gennemf\xc3\xb8rt 3. maj 2012 indenfor syv regioner, hvor v\xc3\xa6lgerne m\xc3\xa5tte tage stilling til hvorvidt kommunenerne i deres region skulle sl\xc3\xa5s sammen til en storkommune. F\xc3\xa6r\xc3\xb8erne havde p\xc3\xa5 dette tidspunktet ca. 49\xc2\xa0000 indbyggere og 30 kommuner. Et flertal af v\xc3\xa6lgerne i alle regioner stemte imod forslaget, der s\xc3\xa5ledes bortfaldt.\n_START_SECTION_\nPolitisk baggrund og lovhjemmel\n_START_PARAGRAPH_\nSp\xc3\xb8rgsm\xc3\xa5let om kommunesammenl\xc3\xa6gning og uddelegering af flere opgaver og arbejdsomr\xc3\xa5der til kommunerne blev diskuteret i 20\xe2\x80\x9325 \xc3\xa5r f\xc3\xb8r folkeafstemningen. F\xc3\xb3lkaflokkurin, Javna\xc3\xb0arflokkurin og Mi\xc3\xb0flokkurin havde talt for frivillige sammenslutninger, mens Sambandsflokkurin, Tj\xc3\xb3\xc3\xb0veldi og Sj\xc3\xa1lvst\xc3\xbdrisflokkurin havde \xc3\xa5bnet for brug af tvang via lovgivning i Lagtinget. Frams\xc3\xb3kn havde \xc3\xb8nsket at udarbejde et lovforslag i Lagtinget og sende dette til folkeafstemning i \xc3\xa9n valgkreds, og kritiserede derfor processen._NEWLINE_I efter\xc3\xa5ret 2011 kundgjorde regeringen Kaj Leo Johannesen II i sin samarbejdsaftale, at den ville overf\xc3\xb8re ansvaret for folkeskole og \xc3\xa6ldreomsorg til kommunerne fra 1. januar 2014, og at antallet af kommuner m\xc3\xa5tte reduceres._NEWLINE_Folkeafstemningen blev kundgjort af indenrigsminister K\xc3\xa1ri P. H\xc3\xb8jgaard 20. december 2011. Folkeafstemningen tog udgangspunkt i \xc2\xa77 i loven om frivillige kommunesammenl\xc3\xa6gninger og mellemkommunalt samarbejde om lovp\xc3\xa5lagte tjenester. Regionerne var defineret ud fra \xc2\xa72 i samme lov. Selve gennemf\xc3\xb8relsen af afstemningen blev hjemlet i loven om kommunalbestyrelsesvalg. Stemmeberettigede var derfor de som opfyldte kravene til at stemme ved almindelige kommunalvalg.'